Diari Oficial de la Generalitat Valenciana


Sumari del DOGV 3313, del 21-08-1998 (1998/6352)

RESOLUCIÓ de 15 de juliol de 1998, del Rectorat de la Universitat de València, per la qual es convoquen per al personal laboral, proves selectives d'accés de promoció interna a la categoria d'auxiliar de serveis.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3313

Data del DOGV
:   21-08-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/6352


Data del document
:   15-07-1998

Organisme emissor
:   Universitat de València

Tipus de document
:   Resolució

RESOLUCIÓ de 15 de juliol de 1998, del Rectorat de la Universitat de València, per la qual es convoquen per al personal laboral, proves selectives d'accés de promoció interna a la categoria d'auxiliar de serveis. [1998/X6352]
  
Ja en vigor el II Conveni col·lectiu del personal laboral d'universitats públiques de la Comunitat Valenciana, i regularitzada ja també la plantilla de personal laboral, d'acord amb l'annex del conveni I, aquest Rectorat fent ús de les competències que li atribueix l'article 3.2.a de la Llei de reforma universitària i segons allò que estableix l'article 199 dels Estatuts de la Universitat, acorda convocar proves selectives de promoció interna per a l'accés a la categoria laboral d'auxiliar de serveis, d'acord amb les següents:
  
Bases
  
1. Objecte de la convocatòria
  
1.1 Aquesta convocatòria té per objecte seleccionar personal per a cobrir 15 vacants de la categoria laboral d'auxiliars de serveis en torn de promoció interna pel sistema de concurs-oposició.
  
1.2 D'acord amb l'article 49.3. de la Llei de reforma universitària aquestes proves es regiran per allò que preveuen el II Conveni d'universitats públiques de la Comunitat Valenciana, els Estatuts d'aquesta Universitat, la legislació subsidiària que siga aplicable i per les bases d'aquesta convocatòria.
  
2. Condicions generals dels aspirants
  
2.1 Per ser admesos en la realització de les proves selectives, caldrà acomplir a més dels requisits ja acreditats en nomenaments anteriors, els següents:
  
2.1.1 Posseir el títol de batxiller elemental, graduat escolar, formació professional de 1r grau o els seus equivalents, o estar en condició d'obtenir-los abans que finalitze el termini de presentació de sol·licituds.
  
2.1.2 Els aspirants que es presenten en aquestes proves selectives hauran de ser membres del personal laboral fix de la Universitat de València en activitat de qualsevol grup, categoria, nivell o perfil professional o en situació d'excedència.
  
2.1.3 També s'hi podrà presentar el personal funcionari de carrera del grup E de l'escala de subalterns, a condició de passar a prestar serveis com a personal laboral.
  
2.2 Les condicions a què es refereix l'apartat anterior s'hauran d'acomplir en el moment que finalitze el termini de presentació de sol·licituds i durant tot el procés de selecció fins al moment de la presa de possessió.
  
3. Sol·licituds
  
3.1 Qui desitge participar en aquestes proves selectives haurà de fer-ho constar en la instància que li facilitarà gratuïtament al Servei de Recursos Humans (PAS) d'aquesta Universitat, al carrer de l'Antiga Senda de Senent, 11-1r pis.
  
3.2 Les sol·licituds es dirigiran al Rectorat de la Universitat de València. El termini de presentació serà de vint dies hàbils. Cal tenir en compte la resolució del Rectorat de la Universitat de València, de 15 de juny de 1998 (DOGV de 10 de juliol de 1998), per la qual es declara inhàbil el mes d'agost pel que fa als terminis de presentació de sol·licituds.
  
En cas de que el termini de presentació no acabe en el mes de juliol, els terminis s'interrompran el dia 1 d'agost de 1998 i el seu còmput es reprendrà l'1 de setembre del mateix any. Si aquesta resolució es publica en el mes d'agost, el termini començarà l'1 de setembre.
  
Les sol·licituds es presentaran a les oficines del Banc Mapfre que s'indiquen en l'annex III; també es podran presentar com indica l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3 Els drets d'examen tindran un import de 750 pessetes, que s'ingressarà en el compte corrent Drets d'Examen, núm. 4855-1482-59-2642539358, o per transferència al mateix compte.
  
En el primer cas caldrà que conste en la sol·licitud el segell de l'entitat bancària citada; en el segon, caldrà adjuntar el resguard de la transferència bancària.
  
No acreditar el pagament determinarà l'exclusió de l'aspirant.
  
En cas d'optar per la forma de presentació que indica l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'aspirant haurà d'adjuntar a la sol·licitud una còpia del resguard acreditatiu de la transferència, la falta del qual determinarà l'exclusió de l'aspirant.
  
3.4 Els aspirants hauran d'adjuntar a la sol·licitud una certificació del Servei de Recursos Humans (PAS), acreditatiu de l'acompliment dels requisits exigits en la base 2.1. Així mateix, hauran de presentar el currículum juntament amb la documentació que acredite els mèrits adduïts en la fase de concurs degudament compulsats i l'acreditació de la titulació acadèmica suficient per a participar en les proves.
  
3.5 Els aspirants discapacitats podran sol·licitar les mesures d'adaptació necessàries per a la realització de les proves en l'imprès de sol·licitud, amb la presentació prèvia de la certificació actualitzada del grau de discapacitació expedit per l'òrgan competent.
  
3.6 Caldrà adjuntar a la sol·licitud una fotocòpia del DNI.
  
4. Admissió dels aspirants
  
4.1 Després que haja acabat el termini de presentació d'instàncies, d'haver verificat que s'acomplesquen tots els requisits indicats en aquesta convocatòria, així com el pagament dels drets d'examen, el rector dictarà una resolució que es publicarà al DOGV i que contindrà la llista provisional d'admesos i exclosos de la realització de les proves. En aquesta llista constaran els cognoms, nom i DNI de tots els aspirants i les causes, si escau, que motiven l'exclusió de les proves.
  
4.2 Els exclosos podran corregir els defectes que hagen motivat l'exclusió o presentar les al·legacions que consideren oportunes en el termini de deu dies hàbils comptats a partir de l'endemà de la publicació de la llista provisional d'admesos i exclosos, d'acord amb allò que estableix l'article 71 de la Llei de règim jurídic de les administracions públiques i del procediment administratiu comú.
  
4.3 Després que haja acabat el termini de deu dies, que s'hagen corregit els defectes i s'hagen presentat les al·legacions que corresponguen, es dictarà una resolució que contindrà la llista definitiva d'admesos i exclosos. La data, el lloc i l'hora de realització dels exercicis es faran públiques amb una antelació mínima de quinze dies, i es publicaran al DOGV.
  
4.4 L'import pels drets d'examen es reintegrarà d'ofici als opositors que hagen estat exclosos definitivament de les proves selectives.
  
4.5 Seran causes d'exclusió a més de les indicades en d'altres apartats d'aquestes bases, les següents:
  
- No signar la sol·licitud.
  
- No adjuntar la fotocòpia del DNI.
  
- No adjuntar l'acreditació de la titulació acadèmica
  
5. Proves selectives i qualificació dels exercicis
  
El procediment de selecció constarà de dues fases: oposició i concurs de mèrits.
  
5.1 Fase d'oposició: constarà de dos exercicis obligatoris i un de voluntari i de mèrits. Els exercicis obligatoris seran eliminatoris cadascun i caldrà aprovar-los per a poder realitzar l'exercici voluntari.
  
5.1.1 Primer exercici obligatori. Consistirà a contestar un test de cent preguntes sobre el contingut dels temes que consten en el programa. Cada pregunta contindrà quatre respostes alternatives de les quals només una serà la correcta.
  
Les respostes errònies comptaran negativament. S'aplicarà la següent fórmula:
  
E
  
A - -----
  
d -1
  
N = ------- x 10
  
n
  
en què:
  
N = nota resultant
  
A = nombre d'encerts
  
E = nombre d'errors
  
d = nombre d'opcions per a cada pregunta
  
n = nombre de preguntes
  
L'exercici es valorarà de 0 a 10 punts. Per superar-lo caldrà obtenir almenys quatre punts. El temps per a realitzar l'exercici serà de 90 minuts.
  
5.1.2 Segon exercici obligatori. Consistirà a resoldre el problema d'un supòsit pràctic de recerca d'informació sobre les estructures i l'organització funcional de la Universitat a través de les xarxes informàtiques de la institució.
  
Aquest exercici es valorarà de 0 a 10 punts. Per superar-lo caldrà obtenir almenys quatre punts. El tribunal fixarà amb l'antelació suficient el temps per a realitzar aquest exercici.
  
Per a aprovar els dos exercicis obligatoris caldrà obtenir almenys 10 punts.
  
5.1.3 Exercici voluntari: coneixements de valencià
  
Consistirà en una traducció directa sense diccionari d'un text en valencià. Aquest exercici es valorarà de 0 a 1'5 punts.
  
5.2 Fase de concurs. Només podran participar en aquesta fase els aspirants que hagen aprovat la fase d'oposició.
  
5.2.1 Es valoraran els següents mèrits:
  
a) Antiguitat. Es valorarà tot el temps de serveis reconegut a l'empara de la llei 70/1978 segons la fórmula següent: 5 log (1+nº d'anys) / log (31). El temps màxim que es valorarà serà 30 anys i no es tindran en consideració les fraccions de temps inferiors a un any.
  
b) Titulació acadèmica. Titulació acadèmica superior a la requerida en la convocatòria: 0'5 punts.
  
c) Cursos de formació. Es valoraran els cursos de formació organitzats per la Universitat o per organismes oficials reconeguts en matèria de formació de personal i els cursos convalidats pel Servei de Formació Permanent de la Universitat de València que tinguen relació amb les funcions de la categoria laboral de les places convocades. La valoració màxima en aquest apartat serà un punt. Es valoraran els cursos d'acord amb la següent escala:
  
Cursos entre 10 i 19 hores: 0'10 punts
  
Cursos entre 20 i 29 hores: 0'20 punts
  
Cursos entre 30 i 39 hores: 0'40 punts
  
Cursos de 40 hores o més: 0'50 punts
  
5.3 Puntuació de la fase d'oposició. La nota en aquesta fase s'obtindrà sumant la puntuació obtinguda en els exercicis obligatoris i en el voluntari.
  
5.4 Puntuació de la fase de concurs. La nota en aquesta fase s'obtindrà sumant la puntuació obtinguda per l'aplicació dels distints apartats que configuren el punt 5.2 del currículum compulsat a què es refereix la base 3.4.
  
5.5 Puntuació final. La puntuació final del concurs oposició serà la suma de les obtingudes en ambdues parts.
  
A continuació es configurarà una relació ordenada de major a menor puntuació que contindrà el mateix nombre d'opositors que vacants hi ha convocades.
  
En cas d'empat entre aspirants l'ordre s'establirà atenent, en primer lloc, a la puntuació obtinguda en la fase d'oposició, i en segon lloc, si continuarà l'empat, a la major puntuació obtinguda en l'apartat a) Antiguitat de la fase de concurs. Si persistirà l'empat, es desfarà amb un sorteig.
  
Obtenir 10 o més punts en els exercicis obligatoris no es considerarà en cap cas com aprovat sense plaça.
  
6. Desenvolupament de les proves selectives
  
6.1 Els exercicis tindran lloc a les dependències de la Universitat de València. El primer exercici es realitzarà al lloc, data i hora que es determine en la resolució del Rectorat en què s'aprove la llista definitiva d'admesos i exclosos de les proves.
  
6.2 L'ordre dels opositors, si escau, es determinarà per sorteig que efectuarà la Universitat de València.
  
6.3 Els aspirants es convocaran per a cada exercici en crida única, i seran exclosos de les proves els qui no compareguen excepte aquells que estiguen en casos de força major degudament justificats i lliurement considerats pel tribunal.
  
6.4 En cada exercici els aspirants hauran d'acreditar la seva identitat solament amb el DNI, el passaport o el permís de conduir juntament amb l'exemplar per a l'interessat de l'imprès de sol·licitud d'admissió en les proves.
  
No acomplir aquest requisit determinarà l'exclusió d'aquest de les proves.
  
Les còpies o fotocopies d'aquests documents no seran vàlids en cap cas.
  
Els membres del tribunal i el seu personal col·laborador no permetran accedir a les sales on es realitzen els exercicis a qui no acomplesca els anteriors requisits ni a qui es presente després de concloure la crida dels aspirants.
  
6.5 En qualsevol moment del procés de selecció, si el tribunal tinguera coneixement que algun dels aspirants no acomplirà tots els requisits exigits en aquesta convocatòria, i després de donar audiència a l'interessat, exclourà l'aspirant de què es tracte i se li comunicarà la inexactitud o les falsedats formulades en la sol·licitud d'admissió en les proves selectives als efectes procedents.
  
7. Publicitat de les llistes
  
7.1 Després de la realització de les proves el tribunal farà pública als taulers de Gerència de la Universitat la llista d'aspirants que les hagen aprovat.
  
7.2 Una vegada finalitzades totes les proves i valorats els mèrits en la fase de concurs-oposició, el tribunal farà pública a Gerència de la Universitat una llista, que serà la definitiva, amb la puntuació final per ordre obtinguda pels aspirants que hagen aprovat els exercicis de selecció. La llista contindrà el mateix nombre d'aprovats que de vacants convocades.
  
7.3 Finalitzat el procés de selecció, per resolució del rector es farà pública la llista definitiva d'aprovats al DOGV.
  
8. Presentació de documents
  
8.1 En el termini de 10 dies hàbils comptats des de l'endemà de la publicació al DOGV de la llista d'aprovats, els aspirants proposats hauran de presentar al Servei de Recursos Humans (PAS), una fotocòpia compulsada del títol acadèmic exigit en aquesta convocatòria.
  
8.2 Els aspirants aprovats, per la seva condició de laborals fixos de la Universitat, quedaran exempts de justificar documentalment la resta de condicions generals exigides per a ingressar en la funció pública, per haver-los acreditat en nomenaments anteriors.
  
8.3 No presentar la documentació dins del termini indicat, excepte en casos de força major, o falsejar documents serà causa d'invalidació dels exàmens de l'aspirant i de nul·litat respecte a ell dels actes del tribunal, sense perjudici de les responsabilitats en què haguera pogut incórrer.
  
9. Coneixements de valencià
  
9.1 Els qui aproven els exercicis selectius acreditaran el seu coneixement de valencià amb els certificats, diplomes o títols expedits o homologats pel Servei de Normalització Lingüística d'aquesta Universitat.
  
9.2 Els qui no acomplesquen el requisit anterior es comprometran a realitzar els cursos de formació i perfeccionament que s'organitzen a l'efecte per a adquirir en el termini d'un any o en el temps que permeta la programació del Servei de Normalització Lingüística, el nivell elemental de coneixement de valencià.
  
10. Contractació
  
Transcorregut el termini de presentació de la documentació, el rector dictarà una resolució, que es publicarà al DOGV i que inclourà la llista dels aprovats en els exercicis de selecció per ordre de puntuació, i seran contractats en la categoria d'auxiliar de serveis.
  
El personal que estiga ocupant un lloc de treball classificable en la RLT en la categoria d'auxiliar de serveis tindrà preferència per a romandre en aqueix lloc de treball.
  
11. Tribunal
  
11.1 El tribunal qualificador de les proves és el que figura en l'annex II d'aquesta convocatòria. El nom dels que l'integren es farà públic en la mateixa resolució en què es publique la llista definitiva d'admesos i exclosos.
  
11.2 El tribunal podrà nomenar col·laboradors, especialistes i ajudants, sempre sota la seva direcció i control directe.
  
11.3 Els membres del tribunal així com els col·laboradors, especialistes i ajudants hauran d'abstenir-se de participar en les activitats d'aquest òrgan quan estiguen en alguna de les circumstàncies previstes en els articles 28 i 29 de la llei 30/ 1992, de 26 de novembre, de Règim Jurídic de les administracions públiques i del procediment administratiu comú, o quan hagueren realitzat de preparació d'aspirants en proves selectives per al mateix cos i escala durant els cinc any anteriors a la publicació d'aquesta convocatòria.
  
El president podrà sol·licitar als membres del tribunal una declaració expressa de no estar en les circumstàncies indicades en els articles citats.
  
11.4 Amb la convocatòria del president es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions que calga per al correcte desenvolupament de les proves selectives.
  
En la fase d'oposició o en el procés de selecció el tribunal resoldrà tots els dubtes que pogueren sorgir en l'aplicació d'aquestes normes, i decidirà allò que calga fer en els casos que no estiguen previstos.
  
El procediment d'actuació del tribunal s'ajustarà en tot moment a la llei 30/1992, de 26 de novembre, de Règim jurídic de les administracions públiques i del procediment administratiu comú.
  
11.5 El tribunal adoptarà les mesures que calguen en aquells casos en què resulte necessari, de forma que els aspirants discapacitats tinguen similars condicions per a la realització dels exercici que la resta dels altres participants. S'establirà per a qui ho sol·licite en la forma que s'indica en el punt 3.5, les adaptacions possibles per temps i mitjans per a la realització dels exercicis.
  
11.6 Per a comunicacions i altres requeriments, el tribunal estarà en la Gerència de la Universitat.
  
11.7 Els membres de tribunal tindran la categoria que per a aquests casos determine la legislació vigent.
  
11.8 El tribunal no podrà en cap cas aprovar ni declara que han aprovat els exercicis selectius un nombre superior d'aspirants que el de places convocades. Qualsevol proposta d'aprovats que contravinga allò que s'ha establert serà nul·la de ple dret.
  
11.9 El president del tribunal adoptarà les mesures necessàries per a garantir que els exercicis de la fase d'oposició siguen corregits sense conèixer la identitat dels aspirants.
  
12. Recursos
  
La convocatòria, les bases i tots aquells actes administratius que es deriven d'aquesta i de les actuacions del tribunal, les podran impugnar els interessats en els casos i en la forma que determina la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 15 de juliol de 1998.- El vicerector d'Organització Administrativa: Lluís Guia i Marín.
  
Annex I
  
Temari
  
Tema 1. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tema 2. El personal funcionari. La Funció Pública Valenciana. Accés a la funció pública, classes de funcionaris públics, situacions administratives, la carrera administrativa dels funcionaris públics, drets i deures dels funcionaris públics, règim retributiu dels funcionaris públics.
  
Tema 3. El personal laboral de la Universitat de València. II Conveni Col·lectiu d'Universitats Públiques de la Comunitat Valenciana. Règim de contractació laboral, modificació de les condicions de treball del personal laboral acollit al conveni, règim laboral d'excedències, permisos i suspensió del contracte, règim retributiu del personal laboral segons el conveni, règim d'ascens i promoció interna segons el conveni.
  
Tema 4. Els Estatuts de la Universitat de València. Estructura de la Universitat de València, òrgans de govern unipersonals i col·legiats, el personal docent i investigador, el règim econòmic de la Universitat, els estudiants.
  
Annex II
  
Tribunal qualificador
  
Titular
  
President: el rector o persona en qui delegue.
  
Vocals: dos representants de la Universitat designats pel rector, d'igual o superior grup de titulació.
  
Dos membres proposats pel Comitè d'Empresa amb veu i vot, d'igual o superior grup de titulació.
  
El més jove dels vocals amb veu i vot del tribunal, entre els nomenats pel rector, serà el/a secretari/ària.
  
Tots els membres del tribunal amb veu i vot hauran de ser d'igual o superior grup que les places objecte d'aquesta convocatòria.
  
Igual estructura per al tribunal suplent.
  
Annex III
  
Oficines Bancàries
  
Banc Mapfre - OP c/ General Elio, 2, 46111-València
  
Banc Mapfre - El Grau, c/ de la Reina, 22, 46340-València
  
Banc Mapfre - c/ Guillem de Castro, 66, 46279-València
  
Banc Mapfre - Passeig de l'Albereda, 35, 46275-València
  
Banc Mapfre - Avgda. de Blasco Ibáñez, 2, 46404-Mislata
  
Banc Mapfre - Avgda. del País Valencià 106, 46420-Torrent
  
Banc Mapfre - c/ Benicanena, 55, 46385-Gandia